b'\n_START_ARTICLE_\nMignon Nevada\n_START_SECTION_\nBiografia\n_START_PARAGRAPH_\nVa n\xc3\xa9ixer a Par\xc3\xads, filla de la soprano oper\xc3\xadstica Emma Nevada i del seu marit angl\xc3\xa8s, Raymond Palmer. Li van posar el nom del paper principal de l\'\xc3\xb2pera Mignon (1866), composta pel seu padr\xc3\xad, el compositor franc\xc3\xa8s Ambroise Thomas. La seva veu era lleugera i \xc3\xa0gil, i la seva mare li va entrenar per a ser una soprano coloratura, tot i que Sir Thomas Beecham va pensar que aquesta decisi\xc3\xb3 havia estat una equivocaci\xc3\xb3 i que Mignon hauria d\'haver cantant en la tessitura de mezzosoprano._NEWLINE_Va debutar en febrer de 1908 al Teatro Costanzi de Roma fent la Rosina de El barber de Sevilla de Rossini. The New York Times va informar que els amics de la seva mare Adelina Patti i Mary Garden va viatjar a Roma just per assistir al debut de Mignon. Les seves actuacions van ser tan b\xc3\xa9 rebudes que va ser contractada per cantar en vuit representacions m\xc3\xa9s, despr\xc3\xa9s de les quatre inicialment contractades. El seu \xc3\xa8xit va animar la seva mare a demanar una audi\xc3\xa8ncia per Mignon amb el Papa Pius X. Sens dubte va influir en aquesta demanda el fet de qu\xc3\xa8 la mare hi havia tingut una audi\xc3\xa8ncia amb el Papa Lle\xc3\xb3 XIII deu anys abans._NEWLINE_Mignon va fer altres aparicions inicials a It\xc3\xa0lia i Portugal, marxant despr\xc3\xa9s a Anglaterra on va apar\xc3\xa8ixer fent l\'Ophelia en el Hamlet d\'Ambroise Thomas sota la direcci\xc3\xb3 de Thomas Beecham, en l\'obertura de la temporada d\'hivern de 1910 del Covent Garden. En 1917 va apar\xc3\xa8ixer fent la Desdemona de l\'Otello de Verdi amb Frank Mullings en el paper principal i amb Frederic Austin en el de Iago. Sir Thomas Beecham va descriure aquesta actuaci\xc3\xb3 de Desdemona com "la millor que mai he vist en qualsevol escenari". Altres actuacions a London van incloure-hi els papers d\'Olympia a Les contes d\'Hoffmann de Jacques Offenbach, la Zerlina del Don Giovanni de Mozart i la Marguerite del Faust de Charles Gounod. La seva darrera aparici\xc3\xb3 a Londres va tenir lloc en 1922._NEWLINE_Altres teatres on va actuar van ser l\'Op\xc3\xa9ra Comique de Par\xc3\xads en 1920 (en el paper principal de Lakm\xc3\xa9 de L\xc3\xa9o Delibes i fent de Mim\xc3\xac en La boh\xc3\xa8me de Puccini), La Scala de Mil\xc3\xa0 en 1923 i l\'\xc3\x92pera de Par\xc3\xads en 1932. Va actuar tamb\xc3\xa9 a l\'\xc3\x92pera Real de Lisboa, a l\'Aldwych Theatre de Londres i amb la Royal Philharmonic Society._NEWLINE_M\xc3\xa9s tard en la seva carrera va esdevenir professora de cant. Un dels seus alumnes va ser la soprano russa-brit\xc3\xa0nica Kyra Vayne. Va morir en Long Melford (Suffolk, Anglaterra).\n_START_SECTION_\nEnregistraments\n_START_PARAGRAPH_\nEn 1938 Mignon Nevada va fer un enregistrament de "Le Soir", una can\xc3\xa7\xc3\xb3 d\'Ambroise Thomas, que havia estat estrenada per la seva mare. Aquest \xc3\xa9s l\'\xc3\xbanic enregistrament que se sap que va fer. Va ser inicialment editat en un disc de 12 polzades de 78 rpm (International Record Collector\'s Club 118) amb una introducci\xc3\xb3 parlada de la seva mare. Es va reeditar en LP ca. 1965 en el mateix segell, formant part d\'una recopilaci\xc3\xb3 (cat. n\xc3\xbam. IRCC L-7025). Raymond Ericson, del The New York Times, va descriure la seva interpretaci\xc3\xb3 com a for\xc3\xa7a encantadora. Aquest LP va incloure tamb\xc3\xa9 el Frauenliebe und -leben de Robert Schumann cantat per Julia Culp (1910); la Casta diva de Bellini de l\'\xc3\xb2pera  Norma i el No mi dir de Don Giovanni de Mozart, ambdues \xc3\xa0ries cantades per Frieda Hempel; a m\xc3\xa9s Printemps qui commence de Samson et Dalila de Camille Saint-Sa\xc3\xabns cantat per Kathleen Howard; Regal in His Low Estate de Die K\xc3\xb6nigin von Saba (la reina de Saba) de K\xc3\xa1roly Goldmark cantat per Marie Rappold; i una \xc3\xa0ria de Tha\xc3\xaes de Jules Massenet, una can\xc3\xa7\xc3\xb3 de Bemberg i dos arranjaments de Reynaldo Hahn de poemes de A Child\'s Garden of Verses de Robert Louis Stevenson, cantats per Mary Garden. Tots els enregistraments daten de entre 1910 i 1938.'